ไทยพาณิชย์เกาะติดสภาพคล่อง
ไทยพาณิชย์เกาะติดกรีซ หวั่นปัญหาเงินทุนเคลื่อนย้ายทำสภาพคล่องในประเทศหดตัว
7 ก.ค. 2558

ไทยพาณิชย์เกาะติดกรีซ หวั่นปัญหาเงินทุนเคลื่อนย้ายทำสภาพคล่องในประเทศหดตัว
นายอาทิตย์ นันทวิทยา ประธานเจ้าหน้าที่บริหาร ธนาคารไทยพาณิชย์ ให้ความเห็นหลังจากกรีซมีประชามติไม่รับมาตรการรัดเข็มขัดของ กองทุนการเงินระหว่างประเทศ (ไอเอ็มเอฟ) ว่า สิ่งที่ต้องติดตามอย่างใกล้ชิดคือ ปัญหาดังกล่าวจะส่งผลต่อการเคลื่อนย้ายเงินทุนระหว่างประเทศของกลุ่มประเทศเกิดใหม่ รวมทั้งไทยมากน้อยแค่ไหน เพราะจะส่งผลกระทบต่อสภาพคล่องภายในประเทศ ทำให้การระดมทุนในรูปเงินดอลลาร์ยากขึ้นและมีต้นทุนสูงขึ้น
"ปัจจุบันธนาคารไทยพาณิชย์มีปริมาณเงินดอลลาร์มากเพียงพอ สำหรับการปล่อยสินเชื่อและให้ลูกค้าไปลงทุนในต่างประเทศ แต่ก็ต้องติดตามและเตรียมการไว้" นายอาทิตย์ กล่าว
นอกจากนี้ ได้ให้คำแนะนำลูกค้าธนาคารไว้ว่า อัตราแลกเปลี่ยนจากนี้ไปจะมีความผันผวนมากขึ้นอย่างแน่นอน การเก็งกำไรอัตราแลกเปลี่ยนจึงเป็นความเสี่ยงที่ไม่ควรท  โดยเฉพาะลูกค้าที่เป็นผู้ส่งออกและผู้นำเข้าควรจะป้องกันความเสี่ยงไว้ เพื่อไม่ให้กระทบต่อต้นทุนการนำเข้าสินค้ามาผลิตหรือส่งออก การเก็งกำไรอัตราแลกเปลี่ยนในภาวะที่ตลาดสวิงขนาดนี้ไม่ควรทำ
นายอาทิตย์ กล่าวว่า โจทย์ที่ต้องติดตามขณะนี้คือ ปัญหาของกรีซจะลุกลามมากน้อยแค่ไหน และส่งผลกระทบต่อเศรษฐกิจในกลุ่มประเทศยุโรปอย่างไร เศรษฐกิจยุโรปจะชะลอตัวหรือไม่ เพราะมีประเทศขนาดเล็กอื่นๆ ที่มีสภาพเศรษฐกิจอ่อนแอคล้ายคลึงกับกรีซ เช่น สเปน โปรตุเกส ที่ประสบภาวะหนี้สาธารณะระดับสูงจะทำอย่างไรต่อไป รวมทั้งกรีซจะต้องออกจากยูโรโซนหรือไม่ด้วย
"ถ้าปัญหากรีซลุกลามออกไปมาก เราก็คงต้องหันมาวิเคราะห์ทิศทางที่อาจจะเกิดขึ้น อาจจะต้องปรับแผน เช่น ลดการขยายตัว ดูแลผลกระทบที่เกิดขึ้นกับลูกค้าเพื่อหาแนวทางแก้ไข แต่ทั้งหมดนี้ก็ยังไม่มีข้อสรุป ยังต้องติดตามดูต่อไป" นายอาทิตย์ ระบุ
ด้านศูนย์วิจัยกสิกรไทยยังยืนยันว่า ผลกระทบต่อไทยคงมีจำกัด เนื่องจากไทยมีสัดส่วนการค้าระหว่างประเทศ คือทั้งการส่งออกและการนำเข้ากับกรีซไม่ถึง 0.1% ของมูลค่าการค้าระหว่างประเทศโดยรวม แต่กระนั้นตลาดเงินตลาดทุนไทยคงต้องเผชิญกับภาวะผันผวนเป็นระยะตามสถานการณ์ที่ยังเปราะบางของกรีซ ซึ่งอาจกระตุ้นให้นักลงทุนต่างชาติปรับพอร์ตการลงทุนในสินทรัพย์สกุลเงินบาทเป็นระยะๆ ตลอดช่วงหลายเดือนข้างหน้า
ทั้งนี้ ศูนย์วิจัยกสิกรไทย เห็นว่า ขณะนี้มีความเสี่ยงมากขึ้นที่กรีซจะไม่สามารถบรรลุข้อตกลงสำหรับมาตรการช่วยเหลือทางการเงินรอบที่ 3 กับกลุ่มเจ้าหนี้ยุโรปได้ทัน เส้นตายการไถ่ถอนพันธบัตรที่อยู่ในมือของธนาคารกลางยุโรป หรืออีซีบี เนื่องจากเหตุผลทางเศรษฐกิจ และการเมืองของทั้งกรีซกับกลุ่มเจ้าหนี้มีความแตกต่างกัน รัฐบาลกรีซคงมีทางเลือกในการเจรจาที่จำกัด ขณะที่กลุ่มเจ้าหนี้คงไม่สามารถผ่อนปรนเงื่อนไขต่างๆ ให้กับกรีซได้มากนัก เพราะไม่มีหลักประกันใดๆ ที่ยืนยันได้ว่ากรีซจะกลับมาเป็นลูกหนี้ที่ดี
สำหรับประเด็นที่ต้องระวัง และจับตาอย่างใกล้ชิดในช่วงหลังจากนี้ คือ รัฐบาลกรีซเตรียมทางออกไว้ในลักษณะใด หากการเจรจากับเจ้าหนี้ยังไม่สามารถบรรลุข้อตกลง ซึ่งหากมาตรการเฉพาะหน้า ของรัฐบาลกรีซ คือ การพิมพ์เงินออกมาใช้เองแล้ว คงเป็นการยากที่จะทำให้สกุลเงินใหม่มีความน่าเชื่อถือหากปราศจากทุนสำรองระหว่างประเทศหนุนหลัง ขณะที่ภาวะปั่นป่วนของระบบการเงิน การอ่อนค่าลงอย่างรุนแรงของสกุล เงินใหม่ของกรีซ และภาวะซบเซายาวนานของเศรษฐกิจกรีซ คงเป็นสิ่งที่เกิดขึ้นตามมาอย่างยากจะ หลีกเลี่ยง